Daniele Rugani

**Daniele Rugani** (s. 29. heinäkuuta 1994 Lucca) on italialainen jalkapalloilija, joka edustaa Serie A:ssa pelaavaa Fiorentinaa lainalla saman sarjan Juventuksesta. Oikeajalkainen Rugani on pelipaikaltaan keskuspuolustaja.

## Ura
### Seurajoukkueura
Rugani on Empoli FC:n kasvatti. Hän siirtyi vuonna 2012 lainalle Juventukseen, josta hän siirtyi kaudeksi 2013-2014 Serie B:ssä tuolloin pelanneeseen kasvattajaseuraansa. Pelaajan oikeuksista puolet kuului tuolloin Juventukselle ja puolet Empolille. Rugani pelasi kaudella 2013-2014 Serie B:ssä 40 ottelua tehden kaksi maalia, kun Empoli nousi Serie A:han. Hän jatkoi Empolissa ja teki pääsarjadebyyttinsä elokuussa 2014 Udinesea vastaan. Avausmaalinsa hän iski seuraavassa kuussa AC Cesenaa vastaan. Helmikuussa 2015 Juventus osti Empolin puolen Ruganin pelaajaoikeuksista, mutta Rugani jatkoi loppukauden Empolissa. Hän pelasi läpimurtokaudellaan täydet minuutit joka ottelussa tehden kaksi maalia ja Empoli säilyi sarjassa. Kauden päätteeksi Rugani valittiin sarjan tähdistöjoukkueeseen.

Kesällä 2015 Rugani palasi takaisin Juventuksen joukkueeseen. Hän teki debyyttinsä Mestarien liigassa syyskuussa 2015 Sevillaa vastaan. Juventus-debyyttinsä Serie A:ssa Rugani teki joulukuussa 2015 Carpia vastaan. Kaudella 2015–2016 Rugani pelasi 17 Serie A -ottelua ja juhli Serie A:n, Italian cupin ja Italian supercupin voittoa. Hän voitti Italian-mestaruuden myös seuraavien neljän kauden aikana, jolloin pelasi järjestyksessään 15, 22, 15 ja 10 ottelua sekä teki kolmella ensimmäisellä kaudella kaksi maalia kullakin. Italian cupin hän voitti 2017 ja 2018. Mestarien liigassa hän pelasi vuosien 2015–2020 aikana 11 ottelua ja teki yhden maalin.

Rugani oli kaudella 2020–2021 neljä kuukautta lainalla Rennais'ssa, jossa pelasi vain yhden Ligue 1:n ja yhden Mestarien liigan ottelun. Kevätkaudella hän pelasi Cagliarissa lainalla 16 Serie A:n ottelua ja teki yhden maalin. Kaudella 2021–2022 hän pelasi Juventuksessa 12 Serie A:n ja neljä Mestarien liigan ottelua. Seuraavalla kaudella hän pelasi yhdeksän ottelua Italian pääsarjassa ja yhden pelin Mestarien liigassa. Kaudella 2023–2024 hän pelasi 17 Serie A:n ottelua ja teki niissä kaksi maalia.

Rugani siirtyi kaudeksi 2024–2025 lainalle alankomaalaisseura AFC Ajaxiin. Hän pelasi lainakaudellaan Ajaxissa 15 Eredivisien ottelua, kahdeksan Eurooppa-liigan ottelua sekä kaksi KNVB-cupin ottelua. Ainoan maalinsa Ajaxin pelaajana hän teki 19. joulukuuta 2024 KNVB-cupin ottelussa SC Telstaria vastaan. Rugani palasi lainakauden päätteeksi Juventukseen ja pelasi kesän 2025 seurajoukkueiden MM-kilpailuissa yhden ottelun. Kaudella 2025–2026 hän ehti pelata Juventuksessa kuusi Serie A:n ottelua sekä kaksi Mestarien liigan ottelua.

Helmikuussa 2026 Rugani siirtyi ACF Fiorentinaan lainasopimuksella, joka ulottuu kauden 2025–2026 loppuun asti. Lainasopimus velvoittaa Fiorentinan ostamaan Ruganin pysyvästi 2 miljoonalla eurolla kesällä 2026, mikäli joukkue onnistuu säilyttämään sarjapaikkansa Serie A:ssa. 

### Maajoukkueura
Rugani on edustanut Italiaa monissa nuorten maajoukkueissa. Vuosina 2014–2017 Rugani pelasi Italian alle 21-vuotiaiden maajoukkueessa 19 ottelua ja teki kaksi maalia. Hän kuului joukkueeseen vuoden 2015 ikäluokan EM-kilpailuissa, joissa pelasi kolme ottelua ja vuoden 2017 EM-kilpailuissa, joissa pelasi välierissä pudonneessa Italian joukkueessa neljä ottelua. 

Italian jalkapallomaajoukkueen mukaan Rugani kutsuttiin ensimmäisen kerran marraskuussa 2014. Hänet nimettiin Italian alustavaan ryhmään vuoden 2016 EM-kilpailuihin. Hän ei kuitenkaan päässyt mukaan kisoihin. Ensimmäisen A-maaottelunsa hän pelasi syyskuussa 2016 Ranskaa vastaan. Hän on pelannut kaikkiaan seitsemän maattelua, joista yksi on ollut MM-karsintaottelu.

## Saavutukset
**Seurajoukkuetasolla**
*Serie A: 2015–2016, 2016–2017, 2017–2018, 2018–2019, 2019–2020
*Italian cup: 2015–2016, 2016–2017, 2017–2018
*Italian supercup: 2015

**Henkilökohtainen**
*Serie A:n tähdistöjoukkue: 2014–2015
*Serie B:n vuoden pelaaja: 2014

## Lähteet

## Aiheesta muualla